**Pitanja zaprimljena na email ESF-Ministarstvo kulture po objavi Poziva na dostavu projektnih prijedloga „Kultura u centru – potpora razvoju javno-civilnog partnerstva u kulturi“, 4. dio**

|  |  |  |
| --- | --- | --- |
| **Br.** | **PITANJE** | **ODGOVOR** |
| 1 | Molimo za dodatno pojašnjenje specifičnog pokazatelja Poziva - „Broj projekata koji sadrže aktivnosti podizanja javne svijesti o civilno-javnom partnerstvu i sudioničkom upravljanju u kulturi“. Odnosi li se navedeni pokazatelj na cjelokupni projekt u skupini aktivnosti A, u slučaju da on sadrži aktivnosti podizanja javne svijesti o civilno-javnom partnerstvu i sudioničkom upravljanju u kulturi? Također, moraju li navedene aktivnosti podizanja svijesti biti raspisane i provedene unutar Elementa 1? | Navedeni pokazatelj se odnosi na cijeli projekt, odnosno ukoliko projektni prijedlog sadrži aktivnosti podizanja javne svijesti o civilno-javnom partnerstvu i sudioničkom upravljanju u kulturi, doprinos projektnog prijedloga tom specifičnom pokazatelju Poziva je 1.Aktivnosti podizanja javne svijesti o civilno-javnom partnerstvu i sudioničkom upravljanju u kulturi, koje su prihvatljive u obje skupine aktivnosti, mogu se uvrstiti u projektni prijedlog kao dio elementa koji sadrži aktivnosti navedene u Elementu 1, u zaseban element, ili kao dio elementa koji sadrži i druge prihvatljive aktivnosti. Napominjemo da elementi navedeni pod točkom 3.3 *Prihvatljive aktivnosti* Uputa za prijavitelje predstavljaju minimalan broj elemenata koje projektni prijedlog mora sadržavati te da broj elemenata u prijavnom obrascu A nije ograničen. Prijavitelj sam utvrđuje broj i raspored aktivnosti unutar elemenata ovisno o strukturi i intervencijskoj logici projektnog prijedloga te formatu, konceptu i sadržaju projektnih aktivnosti. |
| 2 | Udruga X prijavila bi se u skupini aktivnosti A. Partneri na projektu su JLS s više od 10.000 stanovnika, i JLS s manje od 10.000 stanovnika. Udruga i navedeni JLS-i već niz godina zajednički upravljaju otvorenim prostorom Parka skulptura. Shodno tome, jesu li navedeni JLS-i prihvatljivi partneri ako su ujedno i članovi udruge, kao predstavnici pravnih osoba brojimo 2 člana dok su ostali članovi građani većinom stručnjaci iz domene vizualnih umjetnosti? Također, svojeg predstavnika ima i županija koja bi također bila partner na projektu. Osim toga, plan je u partnerstvo uključiti i druge udruge s lokalnog područja. Udruga ima vlasništvo nad građevinom u kojoj bi provodili dio aktivnosti a nalazi se u sklopu parka - je li opremanje i uređenje tog prostora prihvatljiv trošak? Također, park 40 ha je skoro u većinskom vlasništvu RH, no potrebno je za njegovu punu funkciju u društveno-kulturni centar vršiti dodatna uređenja. Postoji proces koji će pokrenuti JLSi da od RH traže prostor u vlasništvo, no isti neće biti okončan prije podnošenja prijave, stoga me zanima ako je u isti putem ovog poziva prihvatljiv za ulaganje npr. izrada pristupnog puta za osobe s invaliditetom za korištenje sadržaja u parku, te signalizacija skulptura prilagođena posjetiteljima i slabovidnima. | Navedene jedinice lokalne samouprave, kao i jedinica područne (regionalne) samouprave, prihvatljivi su partneri u okviru navedenog projektnog prijedloga.No, partnere je potrebno pažljivo odabirati s obzirom na svrhu i ciljeve Poziva te na planirane projektne aktivnosti. U okviru kriterija dodjele 4.3 „Opseg, uloge, odgovornosti i učinkovitost partnerstva“ (navedenom u točki 6.2 Procjena kvalitete Uputa za prijavitelje) ocjenjivat će se doprinos partnerstva ostvarivanju ciljeva projektnog prijedloga i Poziva, s obzirom na broj partnera i područje njihova djelovanja te podjelu njihovih uloga i odgovornosti.Navedeni troškovi adaptacije (građevine u vlasništvu udruge i parka) nisu prihvatljivi u okviru ovog Poziva. Troškovi adaptacije prostora su prihvatljivi isključivo ako je prostor u vlasništvu JLRS-a koji je prijavitelj ili partner na projektu, te ako se odnose na prostor društveno-kulturnih centara u kojima se provode projektne aktivnosti, odnosno na javnu infrastrukturu na koju se odnosi izrada modela sudioničkog upravljanja/u kojoj se implementira model sudioničkog upravljanja.  |
| 3 | Ulazi li u prihvatljive troškove skupine aktivnosti A ako bi u sklopu ovog projekta jednu osobu poslali na usavršavanje iz područja EU fondova i pisanja projekata? | Ne. Sukladno točki 3.3 *Prihvatljive aktivnosti* Uputa za prijavitelje, u okviru ovog Poziva prihvatljive su aktivnosti sudjelovanja u programima jačanja kapaciteta u području sudioničkog planiranja, programiranja, odlučivanja i upravljanja u kulturi za ciljane skupine, što ne uključuje područje EU fondova i pisanja projekata. |
| 4 | Možete li nam dodatno pojasniti trošak vezan uz nabavu narodne nošnje i instrumenata za potrebe KUD-a i njihovih aktivnosti. Naime, KUD planira provesti radionice, folklorne seminare i večeri folklora, za čiju aktivnost je neophodna i nabava narodnih nošnji i tradicionalnih instrumenata. Da li isti trošak u proračunu projekta prikazujemo kao trošak tih radionica i seminara ili se on smatra nabavom opreme i računa se u okviru troška 30% od ukupne vrijednosti projekta predviđenih za adaptaciju prostora i opremu? Također, ako se smatra opremom, u Uputama za prijavitelje pod točkom 4.1.2. Neprihvatljivi izdaci, naveden je kao neprihvatljivi izdatak i kupnja korištene opreme, pa Vas molimo obrazloženje što to znači konkretno za kupnju narodnih nošnji i tradicionalnih instrumenata (da li to znači da nije moguće kupiti narodnu nošnju koja nije nova odnosno korištena), a budući da je to ipak specifična situacija? | Trošak nabave nošnji i instrumenata se ubraja u troškove nabave opreme te, zajedno s eventualnim troškovima adaptacije, mogu iznositi najviše 30% vrijednosti projekta. Takvi toškovi su prihvatljivi ako su jasno povezani s projektnim aktivnostima, odnosno ako doprinose ostvarenju ciljeva projekta i Poziva.Sukladno Pravilniku o prihvatljivost izdataka u okviru Europskog socijalnog fonda, kupnja korištene opreme je neprihvatljiv izdatak.  |
| 5 | Je li moguće kao trošak adaptacije prostora prijaviti arhitektonski projekt adaptacije tog prostora? | Ne. Prema točki 4.1.2 *Neprihvatljivi izdaci* Uputa za prijavitelje, troškovi izrade arhitektonske/ tehničke dokumentacije za izvođenje adaptacijskih radova nisu prihvatljiv trošak u okviru ovog Poziva. Preporučujemo da se izrada arhitektonskog projekta adaptacije prostora provede prije podnošenja projektnog prijedloga kako bi se mogli utvrditi realni troškovi adaptacije za potrebe sastavljanja proračuna projektnog prijedloga. |
| 6 | Molila bih Vas odgovor može li turistička zajednica biti jedan od partnera u projektu. | Ne. Prema točki 2.1 *Prijavitelj i partneri* turistička zajednica nije prihvatljiv partner u okviru ovog Poziva. |
| 7 | Je li u projektu prihvatljiva aktivnost i trošak putovanje izvan granica EU? | Ne. Sukladno odredbama čl. 70. Uredbe (EU) br. 1303/2013 Europskog parlamenta i Vijeća od 17. prosinca 2013., operacije koje se podupiru iz Europskog socijalnog fonda moraju se provoditi na području EU.  |
| 8 | Imamo se namjeru prijaviti kao neprofitna udruga građana na natječaj Kultura u Centru, međutim odmah prilikom ispunjavanja online prijavnice kod podataka o prijavitelju ne nudi nam se izbor organizacije civilnog društva. Možete li mi reći jesmo li prihvatljiv prijavitelj?  | Prema točki 2.1 *Prijavitelji i partneri* Uputa za prijavitelje, udruge koje djeluju u području kulture i umjetnosti su prihvatljivi prijavitelji u okviru ovog Poziva. One u okviru rubrike „Vrsta pravnog subjekta“ prijavnog obrasca A navode „Privatni neprofitni sektor“. |
| 9 | Ako iz nekog razloga partnerska udruga nema financijski izvještaj za 2016. godinu, no ima za 2017. godinu, može li sudjelovati kao partner? | Ukoliko udruga nije predala financijski izvještaj ili Izjavu o neaktivnosti za 2016. godinu, koji su vidljivi u Registru neprofitnih organizacija, ona nije prihvatljiv partner u okviru ovog Poziva.  |
| 10 | U sklopu projekta prikazivali bi filmove za djecu i mlade, ali i za sveopću populaciju. Je li trošak filmskih prava prihvatljivi trošak (prema distributerima)? | Da. Navedeni trošak je prihvatljiv ukoliko je jasno povezan s projektnim aktivnostima, odnosno ukoliko doprinosi ostvarenju ciljeva projekta i Poziva. |
| 11 | U našem projektu (osim naše udruge kao prijavitelja) sudjeluje županija, 5 javnih ustanova u kulturi te dvije udruge. Na koliko je ograničen broj prihvatljivih partnera? | Prema točki 2.1 *Prijavitelj i partneri* Uputa za prijavitelje, projektno partnerstvo može uključivati najviše osam pravnih osoba (prijavitelja i sedam partnera). Stoga navedeno partnerstvo koja uključuje 9 pravnih osoba nije prihvatljivo. |
| 12 | Kako je u pravilima navedeno JLS-ovi nemaju pravo na predujam od 40%. Kada se točno u provedbi projekta radi isplata ako je nositelj JLS? | Prema točki 1.6 *Ukupna financijska sredstva i iznos bespovratnih sredstava* Uputa za prijavitelje, proračunskim i izvanproračunskim korisnicima Državnog proračuna, koji su ujedno korisnici unutar sustava državne riznice, nije moguća isplata predujma. Jedinice lokalne samouprave ne pripadaju toj kategoriji prijavitelja, stoga mogu zatražiti isplatu predujma u iznosu do najviše 40% ukupnih bespovratnih sredstava projektnog prijedloga. |
| 13 | Naša mreža je udruga čiji su članovi udruge, umjetničke organizacije i javne ustanove u kulturi registrirane za obavljanje kinoprikazivačke djelatnosti. Može li se naša mreža kao pravna osoba prijaviti na navedeni natječaj u partnerstvu s udrugama, umjetničkim organizacijama i javnim ustanovama u kulturi koje su članovi naše udruge? | S obzirom na to da su mreže udruga i njihove članice pravne osobe s zasebnim upisom u Registru udruga, navedeno partnerstvo je prihvatljivo ukoliko istovremeno ispunjava sve ostale odredbe o obaveznom partnerstvu navedene u točki 2.1 Prijavitelji i partneri Uputa za prijavitelje (ovisno o skupini aktivnosti u okviru koje se podnosi projektni prijedlog). Napominjeno da odabir partnera pa tako i uključivanje u projektno partnerstvo onih pravnih osoba koje su ujedno i članovi pravne osobe prijavitelja treba biti opravdano i jasno obrazloženo u Prijavnom obrascu A (*Informacija o provedbenim kapacitetima prijavitelja i odabiru Partnera)*.  |
| 14 | Je li moguće i dozvoljeno u obrazloženju svrhe i ciljeva projekta navesti linkove na Internet stranice gdje se nalazi još detaljnije obrazloženje? | Ne. Ocjenjivanje projektnih prijedloga sukladno kriterijima dodjele vrši se na temelju podataka navedenih u Prijavnom obrascu A. Ukoliko prijavitelj u Prijavnom obrascu A navede poveznice na mrežne stranice, informacije koje nisu sadržane u prijavnom obrascu A, a sadržane su na navedenim mrežnim stranicama neće se uzeti u obzir prilikom ocjenjivanja projektnih prijedloga.  |
| 15 | Ako je prijavitelj projekta savez/ zajednica udruga je li potrebno navesti točan broj članova svake udruge članice saveza/ zajednice? | Navedenu informaciju je moguće, no ne i nužno, navesti u opisu kapaciteta prijavitelja i partnera. U navedenoj rubrici prijavitelj navodi informacije koje smatra relevantnima za ocjenu kvalitete projektnog prijedloga sukladno kriterijima dodjele. No, u okviru rubrike „Ciljevi projekta s pokazateljima“, u okviru navođenja brojčanog doprinosa odgovarajućim pokazateljima, prijavitelj je dužan navesti točan broj organizacija civilnog društva i njihovih zaposlenika koji će sudjelovati u aktivnostima jačanja kapaciteta u okviru projektnog prijedloga.Napominjemo da se termin „savez udruga“ odnosi isključivo na one organizacije civilnog društva koje u Registru udruga pod rubrikom „Oblik udruživanja“ imaju navedeno „savez udruga“. |
| 16 | U obrascu prijave za skupinu aktivnosti A na stranici 4 ''Ciljevi projekta s pokazateljima'' pod pokazateljima se navodi ''Broj projekata koji sadrže aktivnosti podizanja javne svijesti o civilno-javnom partnerstvu i sudioničkom upravljanju u kulturi''. Možete li nam pojasniti što se podrazumijeva pod ''broj projekata'', odnosno, je li riječ o svim aktivnostima koje ćemo provoditi u okviru projekta kojim se javljamo na natječaj, ili se pak radi o projektima unutar projekta, skupini programskih aktivnosti itd., koje možemo osmisliti i provoditi unutar projekta? | Navedeni pokazatelj se odnosi na broj projekata financiranih u okviru ovog Poziva koji sadrže aktivnosti podizanja javne svijesti o civilno-javnom partnerstvu i sudioničkom upravljanju u kulturi (navedene u Elementu 1 Skupine aktivnosti A te Skupine aktivnosti B). Stoga, ako Vaš projekt sadrži takav tip aktivnosti, doprinos projektnog prijedloga tom specifičnom pokazatelju Poziva je 1.  |
| 17 | Je li prihvatljiva kupnja nove opreme iz zemalja članica EU? (konkretno Mađarska) | Da. Navedeni trošak je prihvatljiv ukoliko je opravdan te jasno povezan s projektnim aktivnostima i s ciljevima projekta i Poziva. Troškovi nabave opreme za provedbu projektnih aktivnosti zajedno s troškovima adaptacije, mogu iznositi najviše 30 % ukupne vrijednosti projekta. |
| 18 | Bi li u sklopu projekta bila dozvoljena kupnja starog stroja (za namatanje slame), koji je jedinstven u širem području regije, pa i države, a u svrhu njegove revitalizacije i zaštite, te uvođenja u registar pokretnih kulturnih dobara?  | Ne. Nabava opreme prihvatljiva je samo ukoliko je nužna za provedbu prihvatljivih aktivnosti u okviru ovog Poziva. Aktivnost revitalizacije i zaštite stroja za namatanje slame nije povezana s razvojem sudioničkog upravljanja u kulturi.  |
| 19 | Je li prihvatljiv trošak naknada autorima scenskih i glazbenih djela (npr. naknada autoru teksta, autoru aranžmana, autoru scenarija) koja bi se izvodila kao dio pojedinih programa tijekom projekta? | Da. Navedeni trošak je prihvatljiv ukoliko je jasno povezan s projektnim aktivnostima, odnosno ukoliko doprinosi ostvarenju ciljeva projekta i Poziva. |
| 20 | U slučaju da je prijavitelj udruga koja nije obveznik PDV-a, a jedan od partnera Javna ustanova u kulturi koja jest obveznik PDV-a, navodimo li u proračunu iznose sa ili bez PDV-a, s obzirom na to da PDV nije prihvatljiv trošak ukoliko korisnik ima mogućnost povrata (povrativi PDV). Drugim riječima, ako je Javna ustanova nositelj aktivnosti adaptacijskog zahvata (jer ta ustanova inače upravlja zgradom, ima kapacitete i vodila je dosad sve adaptacijske zahvate) pišemo li onda u proračunu za taj dio aktivnosti iznos bez PDV-a? Ako da, odnosi li se prag od 30% od ukupne vrijednosti projekta na iznos bez ili s PDV-om. Primjerice, ako je projekt ukupne vrijednosti 2,5 milijuna kn, je li dozvoljeno da adaptacija i oprema budu 750.000,00 kn bez PDV-a ukoliko je nositelj te aktivnosti obveznik PDV-a ili iznos s PDV-om mora biti 30% od ukupne vrijednosti projekta iako će trošak PDV-a snositi sam partner? Na koji je način regulirano kako će prijavitelj i partneri upravljati sredstvima projekta odnosno prepušta li se to dogovoru između prijavitelja i partnera već sada u fazi pripreme projekta? | Ukoliko trošak radova adaptacije nastaje kod pravne osobe (prijavitelj ili partner) koja ima mogućnost povrata PDV-a, PDV nije prihvatljiv trošak te se u projektnoj prijavi taj trošak navodi bez PDV-a. Trošak radova adaptacije, koji nastaje kod pravne osobe (prijavitelja ili partnera) koja nema mogućnost povrata PDV-a, navodi se u projektnoj prijavi sa PDV-om. Ograničenje od 30 % odnosi se na ukupno prihvatljive troškove adaptacije i nabave opreme (s PDV-om ako trošak nastaje kod pravne osobe koja nema pravo povrata PDV-a, odnosno bez PDV-a, ako trošak nastaje kod pravne osobe koja ima pravo povrata PDV-a). U obrazloženju stavke troška (str. 5 Prijavnog obrasca A – Elementi projekta i proračun) moguće je naznačiti kod koga će nastati trošak (prijavitelj ili jedan od partnera).Prijavitelj je dužan u fazi pripreme projekta napraviti raspodjelu uloga i odgovornosti između sebe i projektnih partnera, što opisuje u rubrici „Informacija o provedbenim kapacitetima prijavitelja i odabiru partnera“ te u okviru razrade elemenata projekta (rubrika „Elementi projekta i proračun“) u prijavnom obrascu A. Učinkovitost navedene podjele se ocjenjuje u okviru kriterija dodjele 4.3 „Opseg, uloge, odgovornosti i učinkovitost partnerstva“ navedenog u točki 6.2 P*rocjena kvalitete* Uputa za prijavitelje. Napominjemo da je adaptacija prostora prihvatljiv trošak isključivo ako se odnosi na prostor u vlasništvu JLRS-a koji je prijavitelj ili partner na projektu.  |
| 21 | Može li prijavitelj prijedloga projekta za skupinu aktivnosti A biti udruga/savez udruga iz druge županije, koja teritorijalno graniči s onom u kojoj se nalazi prostor koji se planira adaptirati? | U okviru ovog Poziva ne postoji ograničenje da prijavitelj i partner/i na projektnom prijedlogu moraju biti registrirani na području iste jedinice lokalne ili područne (regionalne) samouprave.Napominjemo da prijavitelj pri razradi svrhe i opravdanosti projektnog prijedloga te u opisu kapaciteta prijavitelja i partnera mora obrazložiti razloge odabira partnera (npr. zašto organizacija civilnog društva koji je prijavitelj ne djeluje na području JLRS-a koja je partner na projektu), kako su prijavitelj i partneri uključeni u projektne aktivnosti te kako takvo partnerstvo doprinosi ostvarenju ciljeva projekta i Poziva. Navedeni doprinos, kao i učinkovitost partnerstva, će se ocjenjivati u okviru kriterija 4.3 „Opseg, uloge, odgovornosti i učinkovitost partnerstva“, navedenog u točki 6.2 *Procjena kvalitete* Uputa za prijavitelje.Adaptacija prostora prihvatljiva je ukoliko se odnosi na prostor koji je u vlasništvu jedinice lokalne ili područne samouprave koje je prijavitelj ili partner na projektu te ukoliko se odonosi na prostor društveno-kulturnih centara u kojima se provode projektne aktivnosti, odnosno javnu infrastrukturu na koju se odnosi izrada modela sudioničkog upravljanja/u kojoj se implementira model sudioničkog upravljanja. |
| 22 | Može li udruga biti nositelj projekta, a da nije prijavitelj, već partner na projektu? | Ne. S uspješnim prijaviteljem potpisuje se ugovor o dodjeli bespovratnih sredstava, čime postaje korisnik. Korisnik je u ime partnerstva izravno odgovoran za početak, upravljanje, provedbu i rezultate projekta.Učinkovitost partnerstva ocjenjivat će se u okviru kriterija dodjele 4.3 „Opseg, uloge, odgovornosti i učinkovitost partnerstva“ navedenom u točki 6.2 *Procjena kvalitete* Uputa za prijavitelje. |
| 23 | Mora li voditelj projekta biti zaposlen ili član udruge koja je prijavitelj ili može biti u udruzi koja je partner? | Voditelj projekta može biti zaposlen ili kod prijavitelja, ili kod partnera. Voditelj projekta mora na provedbi projektnih aktivnosti biti angažiran putem ugovora o radu, sklopljenog na puno ili dio radnog vremena. Pritom može imati ugovor o radu na neodređeno vrijeme ili može biti angažiran na određeno vrijeme tijekom trajanja projekta. Voditelj projekta ne mora nužno biti član udruge. |
| 24 | Ako udruga kao prijavitelja prijavljuje projekt u skupini aktivnosti A, je li moguće da se za pripremu i provedbu kulturnih i umjetničkih programa (Element 3) angažira druge udruge koje nisu u ulozi partnera na način da se tretiraju kao vanjske usluge (isplaćene pravnim osobama)?  | Navedeno je prihvatljivo ukoliko je jasno povezano s projektnim aktivnostima i ciljevima projekta i Poziva.Udruge, kao korisnici koji nisu obveznici Zakona o javnoj nabavi, su dužni pri nabavi usluga postupati u skladu s odredbama Priloga 4 natječajne dokumentacije Postupci nabave za osobe koje nisu obveznici Zakona o javnoj nabavi. |
| 25 | Ukoliko jednom od partnera koji je udruga, u statutu ne piše da je umjetnička organizacija, odnosno pod djelatnostima ne stoji umjetnost i kultura, ali u njihovom Strateškom planu za 2017.-2021. stoji sljedeće: "Djelatnost, ciljevi i zadaci Udruge osoba oštećena sluha su... i u suradnji sa drugim invalidskim organizacijama i udrugama u obliku informiranja, prosvjetno-kulturno-rekreativnih i umjetničkih aktivnosti Udruge."Je li ovo prihvatljiv partner ili nije ? S obzirom da se kulturno-umjetničke aktivnost ne spominju u Statutu, već u Strateškom planu Udruge. | Djelovanje u području kulture i umjetnosti provjerava se uvidom u temeljni akt udruge (statut). Međutim, udruga, bez obzira na njezino područje djelovanja, je prihvatljiv partner u okviru ovog Poziva u obje skupine aktivnosti, ukoliko zadovoljava i ostale uvjete prihvatljivosti, navedene u točki 2.2 *Uvjeti prihvatljivosti prijavitelja/ partnera* Uputa za prijavitelje.  |
| 26 | Ukoliko je prijavitelj projekta udruga registrirana u registru udruga u obliku udruge, koja statutom omogućava učlanjenje pravnih i fizičkih osoba i čiji su temeljni osnivači i članice deset pravnih osoba, tj. udruge, je li potrebno uz partnera jedinice lokalne samouprave imati minimalno još dva partnera ili se takav konstrukt udruge kao sastav udruga smatra savezom udruga? | Navedena organizacija civilnog društva se smatra udrugom. Savez udruga je isključivo ona organizacija civilnog društva koja u Registru udruga pod rubrikom „Oblik udruživanja“ imaju navedeno „savez udruga“. U slučaju da je u sklopu skupine aktivnosti A udruga koja djeluje u području kulture i umjetnosti prijavitelj, projektno partnerstvo obavezno mora uključivati jednu JLRS te još dvije organizacije civilnog društva (udruga, umjetnička organizacija) ili jedan savez udruga. |
| 27 | Je li Hrvatska gospodarska komora prihvatljiv partner na pozivu „Kultura u centru – potpora razvoju javno-civilnog partnerstva u kulturi“, UP.04.2.1.04? | Ne. Hrvatska gospodarska komora kao samostalna stručnoposlovna organizacija osnovana Zakonom o Hrvatskoj gospodarskoj komori (NN 66/91, 73/91) nije prihvatljiv partner, sukladno točki 2.1 *Prijavitelji i partneri* Uputa za prijavitelje. |
| 28 | Jesu li gradske knjižnice prihvatljivi partneri? | Knjižnice, kao ustanove u kulturi, su prihvatljivi partneri u okviru obje skupine aktivnosti, ukoliko su osnovane od strane jedinice lokalne ili područne (regionalne) samouprave te ukoliko ispunjavaju uvjete prihvatljivosti navedene u točki 2.2 *Uvjeti prihvatljivosti prijavitelja/ partnera* Uputa za prijavitelje. |
| 29 | Je li adaptacija prostora za osnivanje i opremanje mjesne knjižnice prihvatljiva aktivnost? | Troškovi adaptacije prostora su prihvatljivi isključivo ako je prostor u vlasništvu JLRS-a koji je prijavitelj ili partner na projektu, te ako se odnose na prostor društveno-kulturnih centara u kojima se provode projektne aktivnosti, odnosno na javnu infrastrukturu na koju se odnosi izrada modela sudioničkog upravljanja/u kojoj se implementira model sudioničkog upravljanja.  |
| 30 | Ustanova u kulturi X, prijavila bi se na natječaj Kultura u centru – potpora razvoju javno-civilnog partnerstva u kulturi zajedno s partnerima, 4 udruge koje djeluju u kulturi. Osnovna ideja projekta bila bi provesti istraživanje prema građanima i posjetiteljima kulturnih institucija svih dobnih skupina o: programima, cijenama ulaznica, načinu oglašavanja, interakciji publike s programima i drugim bitnim pitanjima pri odlučivanju o formiranju programa. Iako bi istraživanje (koje bi sadržavalo i fokus grupe, primarno i sekundarno istraživanje) bila osnovna aktivnost –napravile bi se radionice, prezentacije dobivenih rezultate te tiskala publikacija koja bi bila predstavljena javnosti, drugim kulturnim institucijama i partnerima. Je li ovo prihvatljiva aktivnost za navedeni natječaj? | Navedeni oblik partnerstva prihvatljiv je u okviru skupine aktivnosti B. Navedena aktivnost može biti prihvatljiva, no projektni prijedlog u skupini aktivnosti B mora sadržavati sve obavezne aktivnosti navedene pod točkom 3.3 *Prihvatljive aktivnosti* Uputa za prijavitelje te doprinositi svim obaveznim pokazateljima navedenima pod točkom 1.5 *Pokazatelji* Uputa za prijavitelje. |
| 31 | Navedeno je kako su ciljane skupine sljedeće: zaposlenici i članovi udruga, JLS, umjetničkih organizacija, javnih ustanova, udruga i sl.Moraju li zaposlenici i članovi navedenih pravnih osoba nužno djelovati na području JLS u kojoj se nalazi prijavitelj ili je moguće uključiti ciljane skupine izvan JLS u kojoj se odvijaju ključne aktivnosti projekta? | U okviru ovog Poziva ne postoji ograničenje da pripadnici ciljne skupine (inistitucije i njihovi zaposlenici/ članovi) djeluju na području iste jedinice lokalne ili područne (regionalne) samouprave kao prijavitelj na projektnom prijedlogu.Napominjemo da prijavitelj pri razradi svrhe i opravdanosti projektnog prijedloga te u razradi projektnih elemenata mora navesti i obrazložiti probleme i potrebe ciljane skupine, kao i razloge njihova uključivanje u projektne aktivnosti, te doprinos aktivnosti ostvarenju ciljeva projekta i Poziva. Usklađenost projektnih aktivnosti s potrebama ciljne skupine ocijenjuje se u okviru kriterija dodjele 3. „Relevantnost projektnih aktivnosti u odnosu na ciljane skupine“ navedenog u točki 6.2 P*rocjena kvalitete* Uputa za prijavitelje. |
| 32 | Naveli ste kako je prihvatljiv partner jedinica lokalne ili područne (regionalne) samouprave, podrazumijeva li to samo jednu lokalnu ili jednu regionalnu jedinicu ili se smatra da mogu biti obje jedinice u istoj prijavi? | Projektno partnerstvo može uključivati više od jedne jedinice lokalne ili područne (regionalne) samouprave, ukoliko istovremeno ispunjava sve ostale odredbe o obaveznom partnerstvu navedene u točki 2.1 *Prijavitelji i partneri* Uputa za prijavitelje (ovisno o skupini aktivnosti u okviru koje se podnosi projektni prijedlog). Napominjemo da prijavitelj pri obrazloženju odabira partnera mora navesti kako su partneri uključeni u projektne aktivnosti te kako takvo partnerstvo doprinosi ostvarenju ciljeva projekta i Poziva. Navedeni doprinos, kao i učinkovitost partnerstva, će se ocjenjivati u okviru kriterija 4.3 „Opseg, uloge, odgovornosti i učinkovitost partnerstva“, navedenog u točki 6.2 *Procjena kvalitete* Uputa za prijavitelje. |
| 33 | Može li se s članom udruge koji nije zaposlenik udruge sklopiti ugovor o djelu u sklopu aktivnosti 3 ( npr. umjetničko vodstvo orkestra) ili u sklopu aktivnosti 1 ( npr. uređivanje brošure, predavanje). | Navedeno je moguće ukoliko ta osoba nije zaposlena temeljem ugovora o radu kod pravne osobe koja je prijavitelj ili partner na projektu.  |
| 34 | Spada li trošak izrade projektne dokumentacije za adaptaciju prostora društveno-kulturnog centa u neizravne prihvatljive troškove prema pravilima natječaja "Kultura u centru"?Ako spada, na koga treba glasiti račun (na prijavitelja, ili na partnera, tj. JLS)? | Neizravni troškovi se obračunavaju primjenom fiksne stope (15% izravnih troškova osoblja) te tijekom provjera i odobravanja zahtjeva za nadoknadom sredstava nadležno tijelo (Nacionalna zaklada za razvoj civilnoga društva) za tu vrstu troškova ne vrši kontrolu popratne dokumentacije. |
| 35 | Možemo li honorirati članove/predstavnike partnerskih organizacija uključenih u projekt, a koji svojim radom unutar aktivnosti podržavaju realizaciju ciljeva našeg projekta? Ovo pitanje ne odnosi se na vanjske suradnike već upravo na aktere uključene u partnerski tim, te honoriranje njihova uloženog vremena u isti. | Isplaćivanje naknada osobama je prihvatljiv trošak ukoliko su te osobe angažirane na provedbi projektnih aktivnosti, odnosno ukoliko njihov angažman doprinosi ispunjenju ciljeva projektnog prijedloga i Poziva, što mora biti vidljivo razradi aktivnosti projektnog prijedloga. |